1. ปัจจัยความเสี่ยง

ปัจจัยเสี่ยงและมาตรการรองรับ

1. ความผันผวนของอัตราแลกเปลี่ยน

บริษัทฯ อาจมีความเสี่ยงจากอัตราแลกเปลี่ยนจากหนี้ที่เป็นเงินตราต่างประเทศ
ซึ่งเกิดจากการนำเข้าชิ้นส่วนอิเล็กทรอนิกส์และสินค้าจากต่างประเทศ
เพื่อนำมาผลิตและจำหน่ายในประเทศซึ่ง ณ. 31 ธันวาคม 2544 บริษัทฯ
มีภาระหนี้ที่เป็นเงินตราต่างประเทศจำนวนรวมทั้งสิ้น 4.1 ล้านเหรียญสหรัฐ
ซึ่งจะถึงกำหนดชำระภายในหนึ่งปี เพื่อลดความเสี่ยงจากความผันผวนของอัตราแลกเปลี่ยน บริษัทฯ
ได้ทยอยการซื้อเงินตราต่างประเทศล่วงหน้า ( Forward cover) ทันทีที่เกิดรายการ ณ. 31
ธันวาคม 2544 บริษัทฯ มียอดซื้อเงินตราต่างประเทศล่วงหน้าคงเหลือจำนวน 2.7
ล้านเหรียญสหรัฐ

2. ผลกระทบจากเขตการค้าเสรี (AFTA)

อุตสาหกรรมไฟฟ้าและอิเล็กทรอนิกส์เป็น 1 ใน 15
อุตสาหกรรมที่อยู่ในรายการเร่งรัดการลดภาษีนำเข้า (Fast Track) ให้ลดลงเหลือร้อยละ 0-5
ภายใน 10 ปี
เนื่องจากปัจจุบันอัตราภาษีนำเข้าเครื่องใช้ไฟฟ้าและอิเล็กทรอนิกส์ของไทยสูงถึงร้อยละ 20-30
โดยมีผลตั้งแต่วันที่ 1 มกราคม 2543 เป็นต้นไป และมีแนวโน้มว่าจะปรับลดลง
จึงทำให้โอกาสที่จะมีสินค้านำเข้ามาแข่งขันในตลาดเมืองไทยมากขึ้น

บริษัทฯ
พยายามพัฒนาศักยภาพการผลิตให้มีประสิทธิภาพมากขึ้นซึ่งจะเอื้ออำนวยให้ได้รับประโยชน์จากการย้ายฐานการผลิตจากประเทศต่างๆ
มายังประเทศไทยเนื่องจากต้นทุนต่ำกว่าและมีอุตสาหกรรมสนับสนุนที่เพียงพอประกอบกับจำนวนประชากรและความต้องการซื้อสินค้าเครื่องใช้ไฟฟ้าในประเทศมีปริมาณที่สูงกว่าในกลุ่มประเทศ
AFTA
หลายประเทศทำให้เป็นข้อได้เปรียบในการตัดสินใจของผู้ประกอบการของสินค้าที่จะหันมาจ้างผลิต
OEM ในประเทศ ซึ่งบริษัทฯ
จะได้รับประโยชน์โดยตรงเนื่องจากโรงงานของบริษัทเป็นโรงงานที่ได้รับการยอมรับและเป็นบริษัทคนไทยบริษัทเดียวที่มีการผลิตเครื่องรับโทรทัศน์เกินกว่า
1,000,000 เครื่องต่อปี

3. ภาระค้ำประกันบริษัทร่วมและบริษัทที่เกี่ยวข้อง

บริษัทฯ มีภาระค้ำประกันหนี้ของบริษัทที่เกี่ยวข้องกันจำนวน 1,371 ล้านบาท
ซึ่งภาระหนี้ที่ค้ำประกันดังกล่าวได้ทำสัญญาปรับโครงสร้างหนี้แล้วจำนวน 827 ล้านบาท
และคงเหลือภาระหนี้จำนวน 241 ล้านบาท
โดยกำหนดการจ่ายชำระหนี้ให้แล้วเสร็จภายในเดือนมกราคม 2546 จำนวน 140 ล้านบาท ,
ภายในปี 2547 จำนวน 1 ล้านบาทและภายในปี 2552 จำนวน 100 ล้านบาท ตามลำดับ
ซึ่งคาดว่าบริษัทที่เกี่ยวข้องมีความสามารถในการชำระหนี้ได้ตามสัญญาปรับโครงสร้างหนี้และจะไม่มีผลกระทบต่อบริษัท

ภาระค้ำประกันหนี้ส่วนที่เหลือจำนวน 544 ล้านบาท เป็นหนี้ที่ค้ำประกันให้กับบริษัท แดวู
คอนซูมเมอร์ อิเลคโทรนิค (ประเทศไทย) จำกัด
ทั้งจำนวนซึ่งเป็นหนี้ที่ไม่ประสบความสำเร็จในการปรับโครงสร้างหนี้ตามขบวนการของสำนักงานคณะกรรมการเพื่อส่งเสริมการปรับปรุงโครงสร้างหนี้
(คปน.) และธนาคารผู้ให้กู้ 3 ราย
ได้ดำเนินการฟ้องลูกหนี้และบริษัทในฐานะผู้ค้ำประกันเป็นจำนวนเงินทั้งสิ้น 544 ล้านบาท
จากความไม่แน่นอนในผลของคดีบริษัทฯ ได้ตั้งสำรองไว้ 100% แล้วในงบการเงินสิ้นสุดวันที่ 31
ธันวาคม 2544 อย่างไรก็ดีขณะนี้บริษัทฯ
ได้ว่าจ้างบริษัทที่ปรึกษาทางการเงินเพื่อเข้าไปเจรจาปรับโครงสร้างหนี้กับเจ้าหนี้แต่ละรายและคาดว่าจะสามารถลดความเสียหายจากภาระค้ำประกันดังกล่าวได้
(ดูรายละเอียดเพิ่มเติมจากข้อพิพาททางกฎหมาย)

4.  ความเสี่ยงจากสภาพคล่อง

บริษัทฯ มีหนี้สินหมุนเวียนมากกว่าสินทรัพย์หมุนเวียนทั้งนี้เนื่องจากบริษัทฯ
ได้ตั้งสำรองเผื่อผลขาดทุนจากการค้ำประกันให้บริษัทที่เกี่ยวข้องจำนวน 348 ล้านบาท
ซึ่งเป็นความไม่แน่นอนและอาจไม่ต้องรับภาระหากบริษัทประสบความสำเร็จในการเจรจาปรับโครงสร้างหนี้
ดังนั้นหากตัดรายการดังกล่าวออกอัตราส่วนหมุนเวียนของบริษัทจะเป็น 1.09 ต่อ 1
ซึ่งอยู่ในเกณฑ์ยอมรับได้
นอกจากนี้หนี้สินหมุนเวียนส่วนใหญ่ของบริษัทเป็นเจ้าหนี้ทรัสต์รีซีทซึ่งมีกำหนดชำระ 120-150 วัน
ขณะนี้สินทรัพย์หมุนเวียนของบริษัทเป็นลูกหนี้ซึ่งมีระยะเวลาเก็บหนี้ 60 วัน
และสินค้าคงคลังซึ่งมีรอบระยะเวลาเฉลี่ย 50-60 วัน

5.  การปฏิบัติตามเงื่อนไขการปรับโครงสร้างหนี้

ในระหว่างปี 2543 และ 2544 บริษัทฯ
ได้ทำสัญญาปรับโครงสร้างหนี้กับเจ้าหนี้สถาบันการเงินหลายแห่งโดยเจ้าหนี้ยอมแปลงตั๋วสัญญาใช้เงินเป็นเงินกู้ระยะยาว
115 ล้านบาท เป็นวงเงินทรัสต์รีซีท 95 ล้านบาท
ยอมลดอัตราดอกเบี้ยและขยายระยะเวลาการชำระคืนเงินต้น และลดหนี้ให้เป็นจำนวน 1.14
ล้านเหรียญสหรัฐ โดยมีเงื่อนไขว่าบริษัทฯ
จะต้องชำระหนี้ตามกำหนดสัญญาหากผิดนัดชำระหนี้กรณีใดกรณีหนึ่งให้ถือว่าหนี้ทั้งหมดเป็นหนี้ที่ถึงกำหนดชำระทันที

ในระหว่างปีปัจจุบันบริษัทฯ
ได้ชำระหนี้ตามเงื่อนไขในการปรับโครงสร้างหนี้เป็นที่เรียบร้อยและสามารถรับรู้กำไรจากการปรับโครงสร้างหนี้ตามสัญญาได้ตามลำดับ
ดังนั้นฝ่ายบริหารจึงมีความมั่นใจว่าแผนการปรับโครงสร้างหนี้ของบริษัทเป็นแผนที่เหมาะสมสอดคล้องกับการดำเนินธุรกิจของบริษัทและบริษัทฯ
สามารถปฏิบัติได้

6.  บริษัทมีผลขาดทุนเกินทุน

บริษัทฯ มีผลขาดทุนเกินทุน 166 ล้านบาท
เนื่องจากการตั้งสำรองเผื่อผลขาดทุนจากการค้ำประกันบริษัทที่เกี่ยวข้อง 344 ล้านบาท
ผลขาดทุนดังกล่าวนี้คาดว่าจะได้รับน้อยกว่าที่ตั้งสำรองไว้
ทั้งนี้เนื่องจากบริษัทได้ผลักดันให้บริษัทที่เกี่ยวข้องในฐานะลูกหนี้เร่งแก้ปัญหาโดยผ่านที่ปรึกษาทางการเงินเพื่อแก้ไขปัญหาโครงสร้างทางการเงินตลอดจนการขายทรัพย์สินเพื่อชำระหนี้